
הכנסת העשרים
מושב שני
<פרוטוקול מס' 452>
מישיבת ועדת הכספים
יום שלישי, ג' באלול התשע"ו (06 בספטמבר 2016), שעה 11:00
<סדר היום:>
<צו לעידוד השקעות הון (קביעת תחומי אזורים מיוחדים לעניין מפעלי תיירות) (הוראת שעה), התשע"ו-2016.>
נכחו:

<חברי הוועדה:> 
משה גפני – היו"ר
רחל עזריה

רועי פולקמן

חברי הכנסת:
סתיו שפיר
<מוזמנים:> 
	סמנכ"ל בכיר פיתוח תשתיות והשקעות, משרד התיירות
	–
	דורון אהרון

	יועץ משפטי, משרד התיירות 
	–
	עובדיה קדמי

	מימון והשקעות, משרד התיירות 
	–
	אורית חמד

	עו"ד, מחלקת ייעוץ וחקיקה, משרד המשפטים 
	–
	ד"ר תמר קלהורה

	עו"ד, לשכה משפטית, משרד האוצר 
	–
	ירון גולן

	מתמחה, לשכה משפטית, משרד האוצר 
	–
	טדי שוראקי

	יועצת למינהלת עיר עולם ותיירות, עיריית תל אביב-יפו 
	–
	יעל צחורי


לרשימת השדלנים שנכחו בדיון – ראו בקישור זה.

<ייעוץ משפטי:>
שיר שפר

עדי עמיתי (מתמחה)
<מנהל הוועדה:>
טמיר כהן
<רישום פרלמנטרי:>
טלי רם
<צו לעידוד השקעות הון (קביעת תחומי אזורים מיוחדים לעניין מפעלי תיירות) (הוראת שעה), התשע"ו-2016>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אנחנו מתחילים את סדר-היום בצו לעידוד השקעות הון (קביעת תחומי אזורים מיוחדים לעניין מפעלי תיירות) (הוראת שעה), התשע"ו-2016. עד היום, הצו הזה שנקבע נדמה לי ב-2007, הוארך. מי אחראי על הצו פה?

<קריאה:>
עובד.

<היו"ר משה גפני:>
הצו הזה הוארך כל פעם בשנה נוספת - אני עוד זוכר גם בקדנציה הקודמת שלי, ואני מבין שגם בקדנציה הקודמת פה בכנסת. הפעם מגיע משרד התיירות עם צו שונה מאשר היה עד עכשיו. מי יציג את הצו, עם הסברים? בבקשה. 
<דורון אהרון:>
דורון אהרון, סמנכ"ל פיתוח במשרד.
<היו"ר משה גפני:>
במשרד התיירות.

<דורון אהרון:>
משרד התיירות, ה-משרד.

<היו"ר משה גפני:>
לא, כי בצו חתומים שר האוצר ושר הכלכלה. 

<עובד קדמי:>
הוא התכוון ה-משרד. 

<דורון אהרון:>
התכוונתי ה-משרד.

<היו"ר משה גפני:>
היית צריך להגיד שאתה מייצג את ה-משרד, אז היינו מבינים שזה משרד התיירות.

<דורון אהרון:>
מילתא דבדיחותא. אנחנו, בבואנו לבדוק את המפה פעם נוספת, עשינו קצת שיעורי-בית ובדקנו מה קורה למענקים שאנחנו נתנו. הרי המשרד, יש בו מינהלת השקעות לתיירות, נותנת 200 מיליון שקלים מענקים בכל שנה. בדקנו את עצמנו האם המענקים אכן מוגדרים בצורה נכונה גיאוגרפית, האם פספסנו אזורים מסוימים, האם ההבחנה של המפה מאפשרת באמת לבחון את הפוטנציאל התיירותי שיש לגבי מגיש הבקשה כפי שהוא מציע אותה.
יצאנו לדרך עם איזשהו מסמך חיצוני ועם מסמך שלנו. המסקנה שלנו היא שקריטריון גיאוגרפי הוא לא קריטריון מבחין, ואנחנו ניתן דוגמאות. לדוגמה, מלון "בראשית", 97% תפוסה.

<היו"ר משה גפני:>
איפה?

<דורון אהרון:>
במצפה רמון. 97% תפוסה. כשהמלון הזה הגיע לפתחו של המשרד כולם הרימו גבה – מי יגיע למצפה רמון להתארח, איזה יכולת יש לעיר לטפל בכמות כזו של חדרים. ומסתבר שלא תמיד הממשלה, המשרד, העין המקצועית, היא טובה יותר מהעין היזמית. הרבה פעמים העין היזמית והסיכון שהיזם לוקח הוא נכון יותר וטוב יותר והוא זה ששם את הכסף, וככל שזה נהנה וזה אינו חסר אין לנו בעיה להחיל אזורים חדשים, ובפרט כשמדובר באזורים שברובם הם אזורים פריפריאליים, אזורים שנמצאים ליד איזשהו משאב טבע, ליד איזשהו מוקד משיכה תיירותי לא מנוצל, וזו הסיבה שאנחנו החלטנו לפתוח את המפה.
קריטריון שהוא כן מבחין מבחינתנו – רחלי, את זוכרת את זה מפסיכולוגיה, קריטריון מבחין. אנחנו למדנו יחד.
<רחל עזריה (כולנו):>
למדנו יחד, כן. לכן הוא גם קורא לי רחלי. זה היה לפני 20 שנה. 

<דורון אהרון:>
אנחנו למדנו יחד פסיכולוגיה, עניין קריטריון מבחין. 

<היו"ר משה גפני:>
אז מה אם למדתם יחד? 

<עובד קדמי:>
כל זה נשאר מחוץ לדלת. 

<דורון אהרון:>
כן, מחוץ לפרוטוקול. אני אומר, הקריטריון שהוא כן קריטריון מבחין הוא קריטריון על סמך רמת המלון.

<היו"ר משה גפני:>
אתם למדתם יחד ואתה הפכת להיות סמנכ"ל במשרד התיירות, ה-משרד. היא הידרדרה לכנסת. 

<דורון אהרון:>
כפי שאני מכיר אותה, להידרדר היא לא הידרדרה.

<רחל עזריה (כולנו):>
מה קורה? 

<היו"ר משה גפני:>
אתה פעם ראשונה פה בוועדה? 

<דורון אהרון:>
לא. יש פגרה פשוט. 

<רחל עזריה (כולנו):>
הכול באנרגיה אחרת. 

<היו"ר משה גפני:>
לא, לגבי ההידרדרות שענית לי. 

<עובד קדמי:>
היא יכולה להגיע גם להיות שרת תיירות. 

<דורון אהרון:>
אנחנו נמליץ עליה. 

<היו"ר משה גפני:>
אין בעיה, אני תומך. מי שהוא שר התיירות בסוף נהיה ממלא מקום ראש הממשלה. 

<רחל עזריה (כולנו):>
יחד עם שר האוצר. 

<היו"ר משה גפני:>
כן. הוא אחראי על הקבינט הביטחוני. 

<דורון אהרון:>
נמשיך. אמרנו, הקריטריון שהוא כן קריטריון מבחין - - -
<היו"ר משה גפני:>
אני בטוח, לפי מה שקורה פה, שתיירים כדאי להם לבוא. 
<דורון אהרון:>
הקריטריון שהוא כן קריטריון מבחין מבחינת פוטנציאל התיירות ומבחינת הצורך שלנו להתערב הוא רמת המלון.

<היו"ר משה גפני:>
כן, אבל אתם עשיתם פה צו שבעצם להוציא את תל-אביב והרצליה, כל המדינה בפנים. 
<דורון אהרון:>
כל המדינה בפנים כי אחת מהמתודולוגיות שאנחנו פועלים לפיה היא שההתערבות נעשית רק היכן שצריך להתערב. 
<היו"ר משה גפני:>
כלומר?

<דורון אהרון:>
היכן שאינני צריך להתערב ויש תפוסות גבוהות ויש וקטור מחירים ותפוסות גבוה - - -

<רועי פולקמן (כולנו):>
או לעשות על הכול או לא. 

<היו"ר משה גפני:>
כשיש צו, נניח בעין כמונים, הצו אומר שאתה צריך לסייע להם שם, נדמה לי 20% במענקים.

<דורון אהרון:>
כשמותר לי לקלוט בקשות, לבחון אותן ולדרג אותן.
<היו"ר משה גפני:>
בסדר. עכשיו אני שואל אותך, אתה המשרד. מגיעות אליך פניות מכל הארץ. אתה יכול לעשות הבחנה בין היישובים השונים?

<דורון אהרון:>
ההבחנה בין היישובים נעשית לפי מספר קריטריונים. הקריטריון הראשון הוא פוטנציאל תיירות נכנסת, מה הפוטנציאל. הרי בסוף אנחנו יושבים בוועדה יחד עם משרד האוצר, ואחת מהדרישות המרכזיות של משרד האוצר לאורך השנים היא עניין תיירות נכנסת. אני רוצה להביא תיירים מחוץ-לארץ, זו גם דרישה שלנו, אני לא מתחבא מאחורי משרד האוצר.
כשאני בא לבחון פרויקט, דבר ראשון אני שואל את עצמי האם יש פה פוטנציאל לתיירות נכנסת. 

<היו"ר משה גפני:>
האם יש לך סמכות חוקית? זה שאתה תעשה שיקול מקצועי, הבנתי. אני שואל האם יש לך סמכות חוקית. יש לי מלון, הקמתי מלון ביישוב בארץ, ואתה, משיקולים שאתה בדקת אותם, אמרת – אין לי צורך לעזור לו כי הוא בתפוסה מלאה בין כה וכה. מי שמך? מה זאת אומרת? יש צו, שאין הבדל ביני לבין יישוב אחר. למה אני לא מקבל?
<דורון אהרון:>
מכיוון שהמטרה של משרד התיירות היא לקדם את התיירות.
<היו"ר משה גפני:>
זה כתוב בצו? 

<דורון אהרון:>
זה כתוב – עובד, אתה יודע אם זה כתוב בצו? 

<היו"ר משה גפני:>
איפה, תראה לי. איפה זה כתוב? 

<עובד קדמי:>
בתוך האזורים, במסגרת האזורים. 

<דורון אהרון:>
זה בתוך הנוהל. 

<היו"ר משה גפני:>
אבל אנחנו אמורים לאשר צו. איפה זה כתוב בצו? 

<דורון אהרון:>
זה כתוב בתוך הנוהל. כתוב בתוך הנוהל שההתערבות שלנו היא היכן שיש כשל שוק. אני לא אתערב בתל-אביב. אני חושב ש-20 שנה תל-אביב לא הייתה שם. 

<היו"ר משה גפני:>
אתם מבקשים בקשה מוועדת הכספים. אתם מבקשים בקשה לאשר בצו את כל הארץ, להוציא את תל-אביב והרצליה. הבנתי, בסדר.

אני שואל אתכם האם אתם יכולים – משום שהכסף ייגמר, כולם יבקשו, אין לכם כסף בלתי מוגבל.

<דורון אהרון:>
שאלה מצוינת. 

<היו"ר משה גפני:>
ואז יבוא מישהו שאתם לא מאשרים לו, בגלל סיבות מקצועיות, והוא יגיד: מה פתאום, הצו מכניס אותי בפנים, לכם אין סמכות להוציא את בית המלון שלי שאני הקמתי באיזה יישוב בארץ, הוא נמצא בתוך הצו. כחבר הוועדה או כוועדה, איפה אתה נותן לי את האפשרות לעשות את ההבחנה הזאת?
<דורון אהרון:>
לי יש תקציב מוגבל, ולא פעם ולא פעמיים אנחנו נתקלים במצב שבו אנחנו נאלצים לדרג את הפרויקטים ולדחות פרויקטים מלקבל מענק.

<היו"ר משה גפני:>
איפה זה כתוב?

<דורון אהרון:>
בתוך הנוהל של המשרד.

<היו"ר משה גפני:>
איפה זה כתוב בצו? 

<דורון אהרון:>
הרי כל הנוהל שלי עומד מאחורי הצו הזה. זה לא כתוב בתוך הצו כנראה אבל זה בתוך הנוהל. בתוך הנוהל יש טבלת תעדוף, היא קובעת איך עלי לתעדף את הפרויקטים. אני עושה את זה ביום שאני מפרסם את הצו, אני לא עושה את זה בדיעבד. אני מראש מודיע מהם הקריטריונים לפיהם אני מתעדף את הפרויקטים, ולאורך השנים אנחנו - - -
<סתיו שפיר (המחנה הציוני):>
אפשר לראות את הנוהל הזה כאן לפנינו? הנוהל הזה כבר קיים?

<דורון אהרון:>
ודאי, הוא פורסם. אם את מחוברת לאינטרנט, את יכולה להיכנס לאתר. 

<היו"ר משה גפני:>
היא מחוברת? מה קרה לך. שמעת מה הוא אמר לך? היא מחברת את האינטרנט. 

<רועי פולקמן (כולנו):>
הוא עובר דרכה. 

<דורון אהרון:>
מילא, עם חברת הכנסת עזריה יש לי איזה בסיס קודם. 

<היו"ר משה גפני:>
עכשיו יהיה לך בסיס, חבל לך על הזמן, אתה תביא את הנוהל. 

<סתיו שפיר (המחנה הציוני):>
שאלה אליכם. למה ההחרגה היא של תל-אביב בכללותה, בלי שהשכונות החלשות שדורשות חיזוק בתוך תל-אביב כן ייכללו בתוך הצו? 
<היו"ר משה גפני:>
סתיו, לא להעלות את העניין של תל-אביב. יש כאן מישהי, אני תכף אתן לה לדבר ואחרי כן נדבר על תל-אביב. קודם אני רוצה לדבר בכלל. תל-אביב זה עוד נושא, זה חלק מהשאלות, אבל קודם כול הנושא העקרוני.

הנושא העקרוני – הם מביאים פה צו, כשהצו הזה מדבר על כל הארץ להוציא את תל-אביב והרצליה. תכף נדבר על תל-אביב והרצליה, בעיקר על תל-אביב. יש מכתב של חולדאי, הפצנו את זה בין חברי הוועדה, ונמצאת פה גברת צחורי שתכף תציג את הנושא הזה. 

אבל אני רוצה לדעת, הרי הכסף הוא לא מוגבל. אז נניח את תל-אביב ואת הרצליה בצד, אבל בכל הארץ איפה החלוקה הזאת? 
<דורון אהרון:>
הכסף הוא מוגבל, ולכן הנוהל שלנו קובע מראש – טרם אני בכלל דן בבקשה – מהם הקריטריונים לפיהם אני מדרג כל פרויקט, מדרג מספרית. זה פעם אחת.
פעם שנייה, אנחנו בהליך הקשחת תנאי הסף של כניסה לתוך מעגל המענקים, זאת אומרת שאתה עד היום לא נדרשת לבוא עם היתרי בנייה.

<היו"ר משה גפני:>
אגב, יהודה ושומרון בפנים?

<עובד קדמי:>
לא. החוק לא חל על יהודה ושומרון.

<דורון אהרון:>
יהודה ושומרון, יש להם החלטת ממשלה נפרדת. 

<עובד קדמי:>
החוק אינו חל על יהודה ושומרון. 

<היו"ר משה גפני:>
שם ותפקיד. 

<עובד קדמי:>
עובד קדמי, היועץ המשפטי. 

<היו"ר משה גפני:>
שלום. אתה היועץ המשפטי של המשרד?

<עובד קדמי:>
של ה-משרד. 

<דורון אהרון:>
הצלחתי להנחיל את זה. 

<היו"ר משה גפני:>
מכאן ואילך, כשאנחנו אומרים משרד ולא אומרים שם לידו, אנחנו מתכוונים למשרד התיירות. 

<עובד קדמי:>
דורון מזכיר פגישות נשכחות. אני אזכיר לך פגישות קרובות. ישבנו בכמה דיונים לא מעטים.
<היו"ר משה גפני:>
נכון.

<עובד קדמי:>
בכל מקרה, אדוני היושב-ראש, אני אומר ככה. 

<היו"ר משה גפני:>
אז באמת אני צריך תשובה מהיועץ המשפטי, נכון.

<עובד קדמי:>
אני אחדד את הדברים של דורון. המפה הזאת, היא למעשה נותנת את כניסת הסף לאזורים שהם אזורים תיירותיים, אזורים שאנחנו רוצים לעודד בהם את ההקמה של מפעלי התיירות. עד היום האזורים האלה בדרך כלל נקבעו בהחלטות הממשלה ואחר כך בצווים, והם הפרידו והבחינו בין האזורים השונים. 

<היו"ר משה גפני:>
טוב.

<עובד קדמי:>
העבודה האחרונה שלנו גילתה ומצאה שיש אזורים שעדיין יש בהם פוטנציאל ויש צורך לסייע לאותם מפעלי תיירות ולהכניס אותם לצו. 
הצו הקיים היום, תוקפו עד 2007. בדצמבר 2016 הבטחנו פה לוועדה שאנחנו נבחן בהקדם את המפה הזאת מחדש.

<היו"ר משה גפני:>
בדצמבר 2015. 

<עובד קדמי:>
2015. נכון, אדוני. אמרנו, אנחנו נבחן את זה במהלך 2016. 
<היו"ר משה גפני:>
אם אנחנו נאשר את זה היום, אז מהיום זה חל? 

<עובד קדמי:>
זה יחול מהפרסום עד 2019. 

<דורון אהרון:>
לא. מבחינתנו, מהפרסום - - -

<קריאות:>
- - -

<היו"ר משה גפני:>
המשרד, אפשר הקשבה? להשלים את השאלה. אתם, יש לכם תפיסה מהירה, אני לא. אם אנחנו מאשרים היום את הצו, כל היישובים שכלולים בצו, זאת אומרת רוב מוחלט של המדינה, מתחילים מהיום או מה-1 בינואר 2017?

<דורון אהרון:>
לפי הצו מתחילים היום, רק פרקטית, מעשית, זה יהיה רק בנוהל הבא. הנוהל הנוכחי כבר פורסם, כבר נקלטו בקשות ותם המועד של הקליטה. 

ברגע שאתה מאשר, זה אכן מהיום, מהרגע, לעניין הצו, רק מעשית לא תוכל לגשת אלי מחר בבוקר עם מקום חדש ולומר לי אני רוצה להגיש בקשה מכיוון שאין נוהל באוויר. 

<היו"ר משה גפני:>
אבל על-פי הנוהל הקודם.

<דורון אהרון:>
הנוהל הקודם נסגר כבר. 

<עובד קדמי:>
לא. הנוהל הקודם נסגר לגבי בקשות קיימות ובקשות שיוגשו.

<דורון אהרון:>
קליטת בקשות קיימות. 

<היו"ר משה גפני:>
אדוני היועץ המשפטי, אני יכול רגע לעשות סדר במה שלא הבנתי? יש צו שעומד להסתיים. 
<עובד קדמי:>
בדצמבר 2017. 
<היו"ר משה גפני:>
בסוף דצמבר 2016. 

<עובד קדמי:>
2017. הצו הקיים, תוקפו עד סוף דצמבר 2017. אנחנו לקחנו לעצמנו טווח ביטחון. 

<היו"ר משה גפני:>
בסדר. זה אושר בסוף 2015, לשנתיים. 

<עובד קדמי:>
נכון. 

<היו"ר משה גפני:>
יש צו עכשיו. הצו הזה הוא צו בסדר, הוא צו חוקי והנוהל הוא חוקי. 

<דורון אהרון:>
הנוהל עובד על-פיו. 

<היו"ר משה גפני:>
כן. הוא היה לעינך הבוחנת כיועץ משפטי של ה-משרד, והכול בסדר. עכשיו, אם אנחנו מאשרים את הצו אנחנו מרחיבים את זה גם ליישובים נוספים. 

אני שואל אותך, יועץ משפטי. למה אני לא יכול עכשיו לבוא למשרד ולהגיד, הצו מאושר והוא נכנס לתוקפו מייד, ועל-פי הנוהל הישן אני מבקש להיכנס גם כן, למה אני לא יכול? תשנו את הנוהל, תשנו את הנוהל. היישובים הרי לא נקבע בנוהל, היישובים נקבע בצו. אני שואל את היועץ המשפטי. 
<עובד קדמי:>
זה אפשרי. זה אפשרי, אבל מאחר שאנחנו לא רוצים להשאיר איזשהו פער ואיזשהו חלל בין התקופה הזאת של קיומו של הצו הקיים והנוהל הקיים לבין עד כניסתו לתוקף של הנוהל – הרי נוהל, הוא נכנס לתוקף גם כן לאחר תקופת זמן מסוימת. 

<היו"ר משה גפני:>
מה מפריע לך? אתה עשית מקצועית, כך אני משוכנע, אתה בא לוועדה עם צו ואתה אומר – צריך להרחיב את זה גם לעין כמונים. אני בעין כמונים, אני עכשיו מבקש, למה שלא תיתן לי? 
<דורון אהרון:>
אין בעיה. תיגש בנוהל שהתפרסם.

<היו"ר משה גפני:>
שהתפרסם, בנוהל של סוף 2015. 

<דורון אהרון:>
אין שום בעיה, אתה יכול. 

<היו"ר משה גפני:>
זה חל מהיום. 

<דורון אהרון:>
זה חל מהיום. אוקיי. אני רק אמרתי שלא רציתי, שלא יבינו אותי לא נכון, זה חל מהיום.
<עובד קדמי:>
- - -

<היו"ר משה גפני:>
זה לא לשביעות רצונו של היועץ המשפטי של המשרד. זה מה שאמרת. 

<עובד קדמי:>
אתה מכין את הנוהל ואתה תפרסם אותו. 

<דורון אהרון:>
בסדר. אני לא רוצה שיצא פה מצב שמישהו - - -

<היו"ר משה גפני:>
לא זה מה ששאלתי. 

<דורון אהרון:>
ומחר בבוקר יגיד, אני רוצה עכשיו-עכשיו את המענק. 

<היו"ר משה גפני:>
דורון, היות ואנחנו בפגרה, אז בסבלנות. אני רוצה להגיש בקשה אחרי אישור הצו. אני מקים בית מלון ביישוב, כשבצו הקודם הוא לא היה. 

<דורון אהרון:>
תגיש. 

<היו"ר משה גפני:>
בצו הנוכחי הוא בפנים. והאישור הוא לפי בקשתכם, שהצו יחול מהיום. אני עכשיו מגיש בקשה, אני עכשיו בצו, אני נמצא בפנים.

<דורון אהרון:>
תגיש.

<היו"ר משה גפני:>
אני רוצה להגיש על-פי הנוהל הקודם. למה אתם עושים ממני צחוק? היועץ המשפטי כל הזמן עושה ככה עם הראש.
<עובד קדמי:>
יכול להגיש את הבקשה, אבל מאחר שיש לנו מקבץ של בקשות שקיימות על-פי הנוהל הקיים, יש תקציב מסוים ובוחנים על-פי זה. 
<היו"ר משה גפני:>
אז אין תקציב. דברו בעברית. אין כסף. 
<עובד קדמי:>
לכן, יש תעדוף. מי שבא קודם והגיש את הבקשה ויעמוד בקריטריונים - - -

<היו"ר משה גפני:>
טוב. תודה. הבנתי. בסוף זה הכסף. גברת צחורי, עיריית תל-אביב, בבקשה.

<יעל צחורי:>
יעל צחורי, אני יועצת למינהלת עיר עולם ותיירות בעיריית תל-אביב לנושא עידוד מלונאות. 
<היו"ר משה גפני:>
אני רוצה להקדים ולומר שרון חולדאי, ראש העיר תל-אביב, שאני מאוד מכבד אותו, שלח אלי מכתב – דווקא מכתב מנומס יפה, מנוסח יפה. את ניסחת לו את זה?

<יעל צחורי:>
לא.

<היו"ר משה גפני:>
הוא כותב שהיות ויש מפה בתל-אביב – לא תל-אביב כולה, שזה הוא מבין כנראה – אלא יש אזורים שהם נחשבים כפריפריה, שכונות ואזורים, נדמה לי 25 או 35, לא משנה, ואז הוא מבקש להכליל אותם בפנים. זה מה שהוא כתב במכתב.

אני אאפשר לך כמובן, את תוכלי לומר מה שאת רוצה בנושא ואנחנו נשקול את הדברים האלה, אבל בעיני זה היה קצת תמוה, אני אגיד לך מדוע. 
אני מכיר את ראש עיריית תל-אביב הרבה שנים, הוא איש רציני – באמת, אני לא אומר את זה סתם. יש לי אתו ויכוחים השקפתיים בנושאים של דת ומדינה ודברים מהסוג הזה אבל מבחינת ראש עיר הוא ראש עיר מצוין. 

הנושא הזה של הצו עומד פה על שולחן הוועדה כבר נדמה לי חודש או שלושה שבועות, נכון?

<עובד קדמי:>
חודש.

<היו"ר משה גפני:>
הוא לא בא לדיון משום שהייתה פה חופשה מרוכזת של עובדי הכנסת, אחרת הוא היה בא לדיון כבר לפני שבועיים שלושה, ועד היום לא הייתה שום פנייה שלכם – לא של ראש העיר ולא של העירייה.

<קריאה:>
אני רוצה ברשותך להעיר, וסליחה שהפרעתי לך, שהוא גם לא פנה בשום שלב לשר התיירות, לא דיבר אתו.

<היו"ר משה גפני:>
אוקיי. בסדר. אני שואל כללית. בבקשה.

<יעל צחורי:>
אני בכל זאת מתייחסת למכתב שיצא עכשיו. 
<היו"ר משה גפני:>
לא בכל זאת. לכתחילה. הכול בסדר.
<יעל צחורי:>
בדיוק, טוב מאוחר מאשר אף פעם לא. מה שאנחנו מבקשים, שמלונות עממיים, אכסניות נוער, מי שירצה לבנות, שייבנו בפריפריה חברתית, באזורים של פריפריה חברתית, ייהנו מהמענק כפי שניתן בכל המדינה פרט לתל-אביב ולהרצליה.

אנחנו חושבים שהמענק הזה יכול להיות Game Changer, יכול לעשות שינוי מאוד מאוד משמעותי לשכונות האלה ולתרום להן גם ברמה הכלכלית וגם ברמה החברתית, והוא יכול לענות על כשל שוק שקיים היום בתל-אביב, שמקורו ביוקר הקרקע. 
<היו"ר משה גפני:>
איזה כשל שוק?

<יעל צחורי:>
שמחירי הקרקע יקרים ולכן - - -

<היו"ר משה גפני:>
לא, לא. מה זה כשל שוק? אין בתי מלון בתל-אביב? 

<יעל צחורי:>
עממיים. 

<היו"ר משה גפני:>
עממיים אין?

<יעל צחורי:>
יש חוסר במלונות עממיים. אנחנו מאוד מנסים לעודד מלונות עממיים. 
<דורון אהרון:>
בכל הארץ יש חוסר במלונות עממיים. לא רק בתל-אביב.
<רחל עזריה (כולנו):>
בארץ אין מלונות עממיים. 

<דורון אהרון:>
זה לא ספציפית לתל-אביב.

<היו"ר משה גפני:>
משום שתל-אביב, מבחינת המלונאות ומפת התיירות – גם היא וגם הרצליה – בעניין הזה זה ברור שזה יהיה מצחיק אם אנחנו נבוא ונגיד שאנחנו מעודדים תיירות לתל-אביב. אני תל-אביבי, אני מכיר את תל-אביב גם בשנים שבהן במדינה היה פחות תיירות אבל בתל-אביב היה, בתל-אביב היה מלא.

<יעל צחורי:>
לכן אנחנו מאוד מבקשים לעזור במלונאות העממית. אנחנו חושבים שמחירי התיירות יקרים וכדי לתמוך בטיסות ה-Low Cost ולייצר מוצר משלים, זול, בר השגה ובאמת ליהנות מהיוקרה ומהטרנדיות של תל-אביב, אנחנו חושבים שמלונות עממיים כמו "אברמס הוסטל" וכמו הוסטלים אחרים מהעולם שרוצים להיכנס לתל-אביב, יכולים להיכנס לאזורים של הפריפריה החברתית.
אנחנו יודעים שהתרומה של מלונאות לשכונות היא גדולה מאוד, גם ברמה של היקף התעסוקה מספר המועסקים למטר לעומת משרדים במלונאות הוא מאוד גבוה, הגיוון התעסוקתי הוא רחב, יש הרבה יותר מקצועות שמגיעים. התרומה לכלכלה המקומית, לשכונות – אם אתם רואים עכשיו מה קורה ב"אברמס הוסטל" שקם ממש ברחוב הרכבת בתל-אביב, הוא מעורר תעשייה ושוטטות ובתי קפה.
<היו"ר משה גפני:>
לא, לא הבנתי מה זה הקטע הזה.
<יעל צחורי:>
אנחנו מאמינים שהוסטל ומלון מייצר, תורם לכלכלה של השכונה מעבר לארנונה כי אנשים באים, הם הולכים לבתי קפה, הם הולכים לחנויות, מתפתחת תעשייה ונהיה ממשק יפה מאוד בין תושבי השכונה לבין התיירים שבאים. זאת אומרת, אנחנו מאמינים שתיירות ומלונאות בשכונות, יש לה ערך שהוא גם ערך תעסוקתי, גם תרומה כלכלית, גם תורם לפיתוח סביבתי, גם מייצר תנועת מטיילים, שזה בדיוק מה ששר הפנים ביקש בעניין של הטיפול בפריפריה חברתית. אני בטוחה ששר האוצר, כמו שהוא התבטא בתקשורת - - -
<היו"ר משה גפני:>
אם אפשר לפני זה. שכנעת אותי.

<יעל צחורי:>
אוקיי.

<היו"ר משה גפני:>
זה ברור לגמרי שזה מעודד את השכונה ואת כל מה שנלווה לעניין. רק דבר אחד לא הסברת. למה זה צריך להיות בתל-אביב? תל-אביב, יש עירייה, יש תיירות שמגיעה. כל מה שאמרת נכון, בשביל זה משרד התיירות עושה את המפה הזאת, עושה את הצו, משום שזה באמת מעודד. אני סבור כמוך, מה שאמרת, אמרת בטוב טעם וזה נכון. אין מחלוקת בעניין הזה.
השאלה רק, את צריכה להסביר לנו למה תל-אביב. תל-אביב היא עיר עשירה, היא עיר שיש בה הרבה מאוד תעשייה, יש בה הרבה מאוד תיירות – אני אומר את זה לחיוב – זאת אומרת, את צריכה לשכנע אותנו. הרי זה ירד, אם אנחנו ניתן את זה בתל-אביב, הכסף הוא לא מוגבל. אתם מקבלים אותי למשרד התיירות? בתור מה? מחלק תה. בסדר, בגלל שאין לי לימודי ליבה, אז לחלק תה אני אחלק. 

<עובד קדמי:>
פעם-פעם היה אצלנו סגן שר במשרד התיירות. כשהקימו את המשרד היה סגן שר. במשרד התיירות פעם היה גם סגן שר. 
<היו"ר משה גפני:>
אז אתה מציע לי להיות סגן שר במשרד התיירות. 
<עובד קדמי:>
חס וחלילה, אני לא אמרתי.

<היו"ר משה גפני:>
למה חס וחלילה? זה משרה מכובדת. 

<עובד קדמי:>
ההיפך. אתה יכול להיות השר ויהיה לך סגן.

<היו"ר משה גפני:>
שר אני לא יכול להיות. לא משנה, נשאיר את זה.

<עובד קדמי:>
אתה מכניס אותי לפינה לא נכונה.

<היו"ר משה גפני:>
לא חשוב. השאלה האחת והיחידה – שזה הנושא שלך משום שלשכנע אותנו במה ששכנעת זה בסדר גמור - אנחנו, אם אנחנו מאשרים את תל-אביב אנחנו לוקחים בעיניים פקוחות את העובדה שבמקום לתת קצת יותר למעלות אנחנו נותנים קצת יותר לתל-אביב. 
תל-אביב היא עיר משופעת בתיירות, היא עיר עשירה, היא עיר שיש בה את כל מה שנלווה לעניין. אנחנו עכשיו לוקחים ממקום אחר, פחות אטרקטיבי בתיירות – אפשר לבחון את העניין הזה – את צריכה להסביר למה תל-אביב.

<יעל צחורי:>
אז אני אומר לך. 

<היו"ר משה גפני:>
בבקשה.

<יעל צחורי:>
אנחנו בדרך הזאת בדיוק נצליח לייצר יתרון לפריפריה החברתית. 

<היו"ר משה גפני:>
באותן שכונות. 

<יעל צחורי:>
אותי מעניין רק השכונות, לא רצועת החוף. אני לא מדברת על העשירים, לא על רצועת החוף. אם אני אצליח לייצר לנווה שאנן יתרון תחרותי ולשכונת התקווה יתרון תחרותי מול אזורים אחרים, וכשאני פונה להוסטל ואני פונה עם משרד התיירות להוסטלים בעולם ולרשתות מלונות עממיים בלבד – לא רוצה יקרים – עממיים, ואני פונה אליהם ואני אומרת להם בואו לתל-אביב, הם אומרים לי: אני רוצה מקום של 3,500 מטר, לא פחות, חמש דקות הליכה מתחנה מרכזית או מתחנת רכבת מרכזית. זאת ההגדרה. מה יותר טוב מאשר להביא הוסטלים לנווה שאנן, לשכונת התקווה? פשוט זו הזדמנות בלתי רגילה.
לכן אני אומרת שדווקא פה, אם שר האוצר מדבר על צמצום הפערים ועל תמיכה בפריפריה חברתית ועל עידוד, ועידוד השכונות בפריפריה החברתית, זה בדיוק הכלי שאנחנו צריכים. לכן אנחנו מדברים רק על תיירות עממית, רק הוסטלים ורק באזורי פריפריה.

<היו"ר משה גפני:>
תודה רבה. אני מודה לך. דורון, בבקשה, תשיב לה.

<דורון אהרון:>
קודם כול, היא סיימה בשר האוצר, אז אני אתחיל בשר האוצר. השותפים שלנו לצו זה משרד האוצר. משרד האוצר מתנגד לדבר הזה, קרי הוא לא יחתום על זה. זאת אומרת, כל ההצעה שלנו לא תעבור. זה דבר ראשון.
<רועי פולקמן (כולנו):>
אני רק אתקן כיוון ששוחחתי איתם אתמול בערב על הסוגיה הזאת.

<דורון אהרון:>
מי זה איתם?

<רועי פולקמן (כולנו):>
עם אנשי אגף תקציבים הרלוונטיים לנושא, והם באופן עקרוני התנגדו לכל הצו הזה. זה אתה יודע, אז עם כל הכבוד, הדיון הוא לא - - -
<דורון אהרון:>
לא, זה לא נכון. היה דיון מקצועי של שנה. בוא נדייק. 
<רועי פולקמן (כולנו):>
הדיון הוא שעצם הצו הזה - - -
<היו"ר משה גפני:>
אבל אי-אפשר להגיד לחבר כנסת לא נכון. 

<דורון אהרון:>
אמרתי לא מדויק. 

<היו"ר משה גפני:>
חבר כנסת אומר נכון. 

<רועי פולקמן (כולנו):>
צוות תיירות התנגדו לעצם הצו, הם חושבים שהשיטה הזאת של התמרוץ היא מיותרת בנושא הזה.

<דורון אהרון:>
הם נגד כל המענקים. 

<קריאות:>
- - -

<היו"ר משה גפני:>
רגע. לאט-לאט. 

<רועי פולקמן (כולנו):>
ולגבי העניין הזה אין פה הערכות, אין פה איזו התנגדות אידיאולוגית. יש פה דיון אם זה משמעותי תקציבית, כמה כסף הושקע. 

<דורון אהרון:>
לא, זה לא הדיון. 

<רועי פולקמן (כולנו):>
תגדירו סכום. 

<היו"ר משה גפני:>
אתה לא יכול להיכנס באמצע הדברים. תכף תקבל את רשות הדיבור.

<רועי פולקמן (כולנו):>
אתם יכולים להגדיר גם את חלוקת המענקים למשל בין המלונות העממיים, ואז להגדיר שיש סכומים מוקצים מסוימים. וגם דרך אגב, דרך נוספת היא לחלק את זה תקציבית אזורית, כלומר להגיד: אנחנו מוכנים להקצות עד סכום מסוים שיגיע לאזור המרכז למשל כי אנחנו רוצים גם מלונות עממיים בנהריה, אבל זה שעקרונית כדי לתמוך בתיירות עממית – ואני מכיר את זה מירושלים – בסוף המקומות שהם המגנטים לתיירות עממית בישראל זה תל-אביב וירושלים. 

עם כל הכבוד לדיבור על מקומות אחרים – עזוב מלונות, שיבנו עוד מלונות במצפה רמון ויבנו מלונות בנהריה – מקומות כאלה יקומו בעיקר באזור תל-אביב ובירושלים. ולכן, אם רוצים ברמה הלאומית לתמוך בזה, זה צריך לקרות בתל-אביב ובירושלים. תקצו לזה כסף וזהו.
<דורון אהרון:>
היושב-ראש גפני יסכים איתי שכתוב - - -
<היו"ר משה גפני:>
דורון, יש הבדל במינוחים בין חבר הכנסת פולקמן לביני. חבר הכנסת פולקמן מסביר את מה שחושב אגף התקציבים. אותי לא מעניין מה אגף התקציבים מסביר. הוועדה כאן סוברנית להחליט בניגוד לעמדת הממשלה.
אני חבר הקואליציה. יש לי מחויבות קואליציונית, אבל אם נגיע בהיגיון להחלטה כזאת אנחנו נבקש גם דיבורים עם האוצר ואולי נוכל לשנות. 

<רועי פולקמן (כולנו):>
נכון, נכון. 

<היו"ר משה גפני:>
אם צריך. אם לא צריך, לא נשנה. אני מבקש ממך, אל תגיד לי ששר האוצר מסכים או לא מסכים. לא רלוונטי. שר האוצר חתם על צו. 

<דורון אהרון:>
אוקיי. 

<היו"ר משה גפני:>
הצו הזה מונח לפנינו. תסביר את מה שגברת צחורי אמרה, תענה לה.

<דורון אהרון:>
מכיוון שסוף דבריה של יעל צחורי היה בעניין שר האוצר, אני אומר שאסף וסרצוג - -

<היו"ר משה גפני:>
כן, אמרת.

<דורון אהרון:>
- - הרכז של אגף התקציבים, אמר - - -
<היו"ר משה גפני:>
אני צריך לדעת גם את השם שלו? מה, הוא נבחר? הוא היה בפריימריז? 
<דורון אהרון:>
האומר דברים בשם אומרם, מביא גאולה לעולם. 

<סתיו שפיר (המחנה הציוני):>
גפני, אני רוצה להוסיף נקודה לפני שדורון עונה. 

<קריאות:>
- - -

<סתיו שפיר (המחנה הציוני):>
דורון, סליחה, לפני שאתה ממשיך. אני לא חושבת שהדיון פה הוא האם רכז מסוים מאגף תקציבים אישר או לא אישר את הסיפור הזה. 
<דורון אהרון:>
אדוני היושב-ראש, תן לי להגיב.

<היו"ר משה גפני:>
אני אתן לך אבל יש פה אנשים. 

<סתיו שפיר (המחנה הציוני):>
דורון, אני רוצה להוסיף שאלה שתוכל לענות על הכול ביחד.

<היו"ר משה גפני:>
בבקשה, חברת הכנסת סתיו שפיר. תענה לכולם יחד. 
<סתיו שפיר (המחנה הציוני):>
להבין את הרציונל. בהקשר ספציפית של תל-אביב, כשכל פעם מחדש עולה הנושא של דרום תל-אביב לכותרות, הסיפור הזה נראה קצת מופרך. מדובר בפריפריה סוציו-אקונומית ובכמה מהשכונות הקשות והעניות ביותר שיש במדינה בכלל. עצם העובדה שהן נמצאות בתוך עיר מאוד חזקה, שגם נותנת הרבה מהמשאבים העירוניים כדי לחזק אותן ועושה הרבה דברים מעבר למה שהמדינה נותנת – וכולנו יודעים את זה – זה דבר אחד. 
אבל ההחרגה הזאת – אתם רוצים לעשות פה איזשהו תעדוף לאזורים שהם רחוקים יותר מבחינה גיאוגרפית, זה יהיה נכון. אפשר לקבוע את הדבר הזה בתוך הנוהל, לתעדף את זה אחרת. אם בונים עכשיו אכסניה במצפה רמון או במעלות או בקריית שמונה, יכול להיות שצריך לתעדף את המענקים וזה יהיה מבורך לתעדף אותם כגבוהים יותר, אבל להחריג לחלוטין את כל תל-אביב בגלל שהיא תל-אביב, בלי קשר לעובדה שמדובר בעיר מהשתיים התיירותיות ביותר בישראל, ואני אוסיף על זה עוד דבר, כשאין חדרים באכסניות עממיות, אנשים הולכים ל-Airbnb. Airbnb זה אומר פחות דירות להשכרה. זאת התוצאה. אתם לוקחים דירות, מובילים ללקיחת דירות משוק השכירות, גם לזה יש השלכה מעבר לדברים שציינה פה גברת צחורי בצורה נכונה לחיזוק של השכונות החלשות.
ועניין נוסף שגם האיר את תשומת לבי בסעיף ג' במסקנות של הצוות המקצועי שלכם. נאמר פה שבהתחשב בהתפתחות מערכי התחבורה בישראל יש עכשיו דרישה להקמת חדרי מלון בערים נוספות בארץ – חדרה, רחובות, פתח תקווה וכדומה. אני חייבת להודות שהשורה הזאת מאוד הפתיעה אותי. אם יש התפתחות חדשה בתחבורה הציבורית בישראל, אני אשמח לשמוע על כך.

<דורון אהרון:>
כביש 6. שמעת עליו?

<סתיו שפיר (המחנה הציוני):>
כביש 6? לא, סליחה. 

<קריאה:>
גם מבחינת הרכבות.

<סתיו שפיר (המחנה הציוני):>
אם רוצים לפתור ורוצים לחזק את התיירות בישראל - - -
<היו"ר משה גפני:>
יש לך ספק לגבי התפתחות התחבורה?

<רחל עזריה (כולנו):>
בטח שיש התפתחות. 

<סתיו שפיר (המחנה הציוני):>
התחבורה הציבורית? תיירים?
<היו"ר משה גפני:>
לא ציבורית.
<רחל עזריה (כולנו):>
גם ציבורית. הרכבת.

<קריאה:>
הרכבת, כביש 6. 

<סתיו שפיר (המחנה הציוני):>
גפני, תיירים מסתמכים על תחבורה ציבורית, וכמעט על תחבורה ציבורית בלבד. 

<היו"ר משה גפני:>
אתמול בבוקר נסעתי לשדרות, נסעתי מראשון.

<סתיו שפיר (המחנה הציוני):>
בתחבורה ציבורית?

<היו"ר משה גפני:>
לא, נסעתי ברכב שלי. הרכבות – אני מכיר, גרתי באופקים, הייתי נוסע בכבישים כשהם היו צרים – לא היה בכלל מושג של רכבת.

נסעו רכבות כל חמש, עשר דקות, את ראית רכבות שנוסעות במערך תחבורה שלא היה כדוגמתו. את יודעת מה, אפילו אם את נוסעת למירון להשתטח על קברו של רב שמעון בר יוחאי, אם את עושה את זה את נוסעת לצומת קדרים. 

<סתיו שפיר (המחנה הציוני):>
כמי שמשתמשת גם בתחבורה ציבורית ולא מסתמכת רק על רכב פרטי - -
<היו"ר משה גפני:>
הם לא כתבו על תחבורה ציבורית.

<סתיו שפיר (המחנה הציוני):>
- - אני מציעה לך לבוא ולעשות נסיעה מבני ברק לקריית שמונה בתחבורה ציבורית.

<היו"ר משה גפני:>
את צודקת. מסכים. 

<סתיו שפיר (המחנה הציוני):>
מרחובות להרצליה בתחבורה ציבורית.

<היו"ר משה גפני:>
מסכים. 

<סתיו שפיר (המחנה הציוני):>
אני לא מדברת רק על יישובים - - -

<קריאות:>
- - -

<דורון אהרון:>
בואו נשאיר את זה לדיון אחר. 

<היו"ר משה גפני:>
היום מופיע בעיתון חרדי שחבר הכנסת אייכלר קורא לחברי הכנסת החרדים לא לעשות משבר על רכבת וכו', לעשות משבר על התחבורה הציבורית, וזה נכון.

<סתיו שפיר (המחנה הציוני):>
התחבורה הציבורית בישראל - - 

<היו"ר משה גפני:>
נורא ואיום.

<סתיו שפיר (המחנה הציוני):>
- - היא מהלא זמינות והיקרות שיש בעולם. אבל רק להוסיף על זה. אם רוצים לחזק, אני פשוט מנסה להבין, לא הבנו מה הסכומים שמוקצים לדרישה הזאת, מה הולך באמת להיות הסכום של המענקים, את זה לא הצלחתי להבין מהדיון – תקן אותי אם אני טועה. 

אם רוצים לחזק את התיירות בערי הפריפריה, חייבים לעשות את זה כתוכנית שהיא מקיפה בהרבה, כלומר חיזוק של קווי תחבורה, של צירים של תחבורה ציבורית, אחרת לא תהיה לך תיירות בפריפריה. ברור שאנשים יגיעו רק לתל-אביב ולירושלים, רק שם יש תחבורה ציבורית.
<דורון אהרון:>
רק שזה לא המשרד שלי. זה לא המשרד. זה משרדים אחרים.

<היו"ר משה גפני:>
זה לא המשרד. זה איזה משרד שולי, משרד התחבורה, אפשר לחשוב.
<דורון אהרון:>
משרד התחבורה, הוא מולנו. 
<סתיו שפיר (המחנה הציוני):>
אי-אפשר לנתק את הדבר הזה אחד מהשני. משרד האוצר מעביר כסף לאיזושהי תוכנית שמטרתה חיזוק התיירות, זה חייב להיות חלק מתוכנית מקיפה יותר. 

<היו"ר משה גפני:>
אני מסכים אתך. 

<סתיו שפיר (המחנה הציוני):>
אי-אפשר כל פעם לנסות טלאי על טלאי להדביק דברים כשהם לא מתאימים לאזרחים במדינת ישראל. 

<היו"ר משה גפני:>
האם יש עוד מישהו שרוצה להתייחס? בבקשה. חברת הכנסת עזריה. 

<רחל עזריה (כולנו):>
קודם כול, אני רוצה לברך על המהלך הזה של הקמת בתי מלון עממיים. יש צורך מאוד גדול בזה, אנחנו כולנו שרדנו את סוף אוגוסט, וכל מי שניסה לצאת לחופשה גילה שזה פשוט כמעט בלתי אפשרי. מאוד מאוד יקר, ובעצם אין כמעט אלטרנטיבות עממיות. 

אני כן רוצה להתייחס לדברים של הגברת צחורי. את אמרת שבעצם מה שאנשים רוצים זה קרבה לתחנת אוטובוס, לסיפה של דברייך.

<יעל צחורי:>
יזמים בין-לאומיים של תיירות עממית של רשתות מאוד גדולות כתבו לי: 3,500 מטר, חמש דקות הליכה מתחנה מרכזית או תחנת רכבת מרכזית. 

<רחל עזריה (כולנו):>
בדיוק. ולכן, אני חושבת שהרעיון של החוק הזה, לאפשר לכל מיני ערים שעד היום בכלל לא היו על הרדאר של התיירות, שזה מה שהיה עד עכשיו – ערים שבעצם יכולות, ויש לנו את רכבת העמק, יש לנו הרבה מאוד הזדמנויות תחבורתיות – אני חושבת שאת פשוט הבאת לנו מידע חשוב. 

אני חושבת שזה מהלך נכון ואני גם רוצה לומר לגבי תל-אביב. עיריית תל-אביב מתייחסת לתל-אביב כעיר אחת, ומה שפעם היו קוראים תל-אביב ובנותיה – אני לא חושבת שמישהו השתמש במונח הזה 20 שנה בערך – אבל בעצם חולון, בת ים, כל ערי הלוויין, הן בעצם כן ייהנו מזה.

<דורון אהרון:>
בפנים. 

<רחל עזריה (כולנו):>
מבחינת עיריית תל-אביב אולי זה מורכב, העניין של השכונות – מי כן, מי לא – אבל במבט התיירותי זה כן יאפשר מרחב רחב יותר. דבר שני, אני חושבת שעבור הערים האלה זו הזדמנות מאוד מאוד גדולה ומשמעותית, שהיום חסרה. 

תל-אביב, בכלל בכל נושא התיירות אנחנו יודעים שלא אומרים בואו לישראל, אומרים בואו לתל-אביב, זאת אומרת, תל-אביב יש לה מעמד מאוד מאוד חזק. לכן, אני כן יכולה להבין את ההבחנה שאומרים תל-אביב הרצליה לעומת ערים אחרות. כמובן שעדיף לתת לכולם, אבל אני כן יכולה להבין את זה ואני חושבת שגם תל-אביב תיהנה מזה כי זה בעצם ירחיב את ההגדרה של תל-אביב מבחינה תיירותית. 
<היו"ר משה גפני:>
תודה רבה. אגב, אתם מדברים על תל-אביב ועל הרצליה או מדברים על גוש דן? 
<דורון אהרון:>
מדברים על הרצועה שבין הרצליה לתל-אביב.

<היו"ר משה גפני:>
מה זה הרצועה, אני לא מבין ברצועות. 

<עובד קדמי:>
תל-אביב והרצליה, האזורים המוניציפליים. 

<היו"ר משה גפני:>
רמת-גן בפנים או בחוץ? 

<דורון אהרון:>
רמת-גן בחוץ. 

<רועי פולקמן (כולנו):>
אז בכלל ערי המרכז בחוץ? 

<רחל עזריה (כולנו):>
בת ים בחוץ? 

<דורון אהרון:>
בת ים בפנים. אני אסקור את זה מקצועית ואני אסביר איך זה הגיע. 

<היו"ר משה גפני:>
רק תגיד לנו איזה יישובים בחוץ, שנדע, כי עד עכשיו הבנו תל-אביב הרצליה. בבקשה.

<דורון אהרון:>
ב-20 שנה האחרונות תל-אביב הייתה מחוץ למפה, מתוך תפיסה כלכלית ולא תקציבית - לא תקציבית – תפיסה כלכלית שאומרת שמקום שבו אין צורך לממשלה להתערב, היא לא צריכה להתערב. מקום שבו התפוסות גבוהות, המחירים גבוהים, אין צורך בהתערבות ממשלתית, זה יוצר רק עיוותים. 
אנחנו לא חושבים שהמצב השתנה, אנחנו לא חושבים שיש איזשהו שינוי קרדינלי באותה רצועה שעד היום לא הייתה בפנים, והיא קו החוף של הרצליה, תל-אביב, רמת-גן, גבעתיים, קו החוף ואותן ערים שמניתי בסוף. אנחנו לא חושבים שהמצב שם השתנה.

<היו"ר משה גפני:>
איך אמרת? תל-אביב.
<דורון אהרון:>
אמרתי, קו החוף של תל-אביב הרצליה והעורף המזרחי יותר, שזה רמת-גן וגבעתיים. 

<רועי פולקמן (כולנו):>
זה לא מה שכתוב בצו. בצו כתוב במפורש כל הארץ למעט שטח השיפוט העירוני של עיריות הרצליה ותל-אביב. לא רמת-גן.

<דורון אהרון:>
זה שטח השיפוט. 

<רועי פולקמן (כולנו):>
אז אני אומר, זה רק שטח השיפוט תל-אביב והרצליה. זה הכול. 

<דורון אהרון:>
נכון. 

<רועי פולקמן (כולנו):>
לא קו החוף ושטח וכו', כי קצת התבלבלנו פה. 

<דורון אהרון:>
לא התבלבלנו. זו ההגדרה. 

<עובד קדמי:>
זה שטח השיפוט. 

<היו"ר משה גפני:>
רבותי, אנחנו אנשים לא מבינים אבל מאוד יסודיים, ומה שאומר חבר הכנסת פולקמן, הוא צודק. אני הסתכלתי עוד פעם. מה שאתם מבקשים שאנחנו נאשר בצו זה אזורי פיתוח א' של מיתקן תיירותי ללינה וכו', למעט שטח השיפוט העירוני של עיריית הרצליה ותל-אביב יפו. 

<דורון אהרון:>
נכון.

<היו"ר משה גפני:>
המשמעות של העניין, שאם אנחנו מדברים על גבעתיים, גבעתיים נמצאת בתוך הצו שלכם, לא מחוץ. 

<עובד קדמי:>
נכון. 

<היו"ר משה גפני:>
שלא תהיה אי-הבנה. אם אתם רוצים להוציא את גבעתיים, תגידו. 

<דורון אהרון:>
לא רוצים להוציא, אבל - - -

<היו"ר משה גפני:>
למה? לא חשוב. 

<עובד קדמי:>
אם יהיו שם מגרשים נגישים להקמת בתי מלון, גם עממיים – יבורכו. 

<היו"ר משה גפני:>
אבל שתדעו – כאן זה לא ממשלה. כאן זה כנסת. 

<דורון אהרון:>
בסדר. אני חוזר ואומר. ההיגיון היה, אנחנו מבצעים התערבות ממשלתית היכן שיש כשל שוק. איפה שאין כשל שוק, אני לא מתערב. 

<היו"ר משה גפני:>
השאלה שלנו עכשיו הייתה טכנית.
<דורון אהרון:>
אני אומר, בתל-אביב אין כשל שוק. אם אני מסתכל פה על המפה שמתייחסת לפריפריה חברתית של אזורים בתל-אביב, אם אני מסתכל על עג'מי, אם אני מסתכל על אזורים מסוימים ביפו - -

<יעל צחורי:>
עג'מי מחוץ למפה.

<דורון אהרון:>
- - אזורים מסוימים ביפו, זה מרחק נסיעה באופניים או ברגל לקו החוף. וגם האזורים האחרים, הם בלב הליבה של הארץ. 

מה זה אומר? זה אומר, יבוא המלון בעוספיה – ויש לי מלון בעוספיה – שמרחק אווירי ממנו שני קילומטר יש את יערות הכרמל שקיבל מענק, ועוספיה לא קיבל מענק. עוספיה יעמוד מול אחד המלונות האלה פה בתל-אביב, אנחנו לפי הקריטריונים של הנוהל - - -

<סתיו שפיר (המחנה הציוני):>
למה שלא תדרגו את זה?

<דורון אהרון:>
לפי הקריטריונים שאת רואה כרגע, מיידית, אנחנו מסתכלים על תיירות נכנסת – תל-אביב תדחק את עוספיה החוצה. 

את צריכה לשים לב. המטרה של משרד התיירות היא לא קידום הפריפריה, המטרה של משרד התיירות היא קידום התיירות. כשזה נהנה וזה אינו חסר, אנחנו שמחים מאוד ותמיד זה טוב לנו, אבל לא יכול להיות מצב שבו אני אעזור למי שלא צריך עזרה, ולא אעזור למלון בעוספיה שיכול להיות יערות הכרמל שתיים.

<סתיו שפיר (המחנה הציוני):>
לא, אתה ענית על משהו שלא שאלנו. 

<דורון אהרון:>
יכול להיות. 

<סתיו שפיר (המחנה הציוני):>
אנחנו דיברנו על יצירה של מדרג שבאמת יקבע שבאזורים גיאוגרפיים מרוחקים יינתן יתרון, אבל שכן ניתן הזדמנות למקומות שנמצאים בפריפריה סוציו-אקונומית.

<דורון אהרון:>
על זה דווקא עניתי. אני לא מתייחס לפריפריה, אני מתייחס לתיירות. אני צריך לקדם את התיירות. 

<קריאות:>
- - -

<היו"ר משה גפני:>
אנחנו הבנו. 

<רועי פולקמן (כולנו):>
שאלה אחת קצרה. אני מנסה לחדד את המושג כשל שוק. אני לא מסכים – מהיכרותי את תחום התיירות – שאין כשל שוק בתחום פתרונות האכסון העממיים. 
<דורון אהרון:>
יש בכל הארץ. 

<רועי פולקמן (כולנו):>
שוב, על מלונות אני מסכים, אין כשל שוק בתל-אביב.

<דורון אהרון:>
בכל הארץ יש. 

<רועי פולקמן (כולנו):>
אבל על פתרון עממי.

<דורון אהרון:>
בכל הארץ. 

<רועי פולקמן (כולנו):>
גם בתל-אביב יש כשל שוק. 

<דורון אהרון:>
בכל הארץ, בתל-אביב הכי פחות. 

<רועי פולקמן (כולנו):>
אני גם ניסיתי, אפרופו סוף אוגוסט, למצוא פתרון עם הילדים, פתרון עממי, ולא מצאנו מקום. חוץ מדירות ב-Airbnb, לא מצאנו פתרון ללינה עממית, לא בגוש דן - - -
<דורון אהרון:>
העבודה שלנו מראה חד-משמעית - - -

<היו"ר משה גפני:>
אולי תיקח אותי בתור דובר?

<רועי פולקמן (כולנו):>
אז יש כשל שוק.

<היו"ר משה גפני:>
רועי, דורון אומר דבר מאוד פשוט. הוא אומר שני עקרונות. העיקרון האחד, אני לא דואג לפריפריה, זה לא התפקיד, זה לא המשרד שלי. אני דואג לתיירות, אני רוצה תיירות. 

<רועי פולקמן (כולנו):>
בדיוק על זה אני שואל אותו.

<היו"ר משה גפני:>
אבל הוא אמר כבר. השאלה שלך הייתה שאלה רצינית וחשובה, ודיברנו על העניין הזה, הוא ענה. עכשיו בתור הדובר שלו אני אומר את החלק השני של הדברים שלו. החלק השני, הוא אומר, יש כשל שוק בנושא העממי בכל הארץ, בתל-אביב הכי פחות. 

<יעל צחורי:>
הכי יותר.

<רועי פולקמן (כולנו):>
זהו, שזה לא נכון. 

<קריאות:>
- - -

<יעל צחורי:>
תל-אביב הכי יקרה - - -

<היו"ר משה גפני:>
יקרה זה ברור. למה היא יקרה? 

<רועי פולקמן (כולנו):>
לאן שתייר בארץ רוצה ללכת, אין לו תיירות עממית – לא בתל-אביב, לא בעכו ולא בשום מקום.

<היו"ר משה גפני:>
אוקיי, מיצינו את העניין. 

<עובד קדמי:>
שתי מלים, ברשותך. 

<היו"ר משה גפני:>
בבקשה, היועץ המשפטי. 

<דורון אהרון:>
יש לנו עבודה פנימית. 

<סתיו שפיר (המחנה הציוני):>
תוכל לשלוח לי אותה?

<דורון אהרון:>
אני אשלח לך אותה.

<רועי פולקמן (כולנו):>
יש בעיה עם התיירות העממית בישראל. יש בעיה עם זה, הכשל הוא בכל הארץ. 

<סתיו שפיר (המחנה הציוני):>
אין לכם את זה במייל?

<דורון אהרון:>
העבודה הזאת לא באינטרנט. זו עבודה פנימית. 

<רועי פולקמן (כולנו):>
אז אני ראיתי עבודות שנעשו על תל-אביב וירושלים, והראו כשל שוק בעניין הזה. 

<סתיו שפיר (המחנה הציוני):>
היא לא נמצאת במייל שלכם? 

<היו"ר משה גפני:>
היועץ המשפטי, ואנחנו מסיימים. 

<דורון אהרון:>
אנחנו עובדים על זה כבר שנה. 

<היו"ר משה גפני:>
דורון. עכשיו היועץ המשפטי. אני באתי מהכולל באופקים, באתי לכנסת לפני 27 שנים וזלזלתי ביועץ משפטי, ביועצים משפטיים, עד שהתרגלתי שצריך שתהיה דרך ארץ ליועצים משפטיים, אחרת הוא יתקע לך את המשרד.

<דורון אהרון:>
לא. היועץ המשפטי שלנו זה משהו מיוחד.

<היו"ר משה גפני:>
משהו מיוחד, אז בסדר.

<עובד קדמי:>
אל תשכח שאתה ויתרת על קצובת כהונתם של יועצים משפטיים.
<היו"ר משה גפני:>
אני לא ויתרתי. הייתה לי מלחמה עם משרד ראש הממשלה בעניין הזה. אני את החוק הגשתי. 

<עובד קדמי:>
נכון, אמרת לאלה המכהנים. 

<היו"ר משה גפני:>
אלקין היה יושב-ראש הקואליציה – אם אתה כבר מדבר על היסטוריה – הוא היה יושב-ראש הקואליציה, הוא נלחם נגדי בוועדה והפעם היחידה שהוא הפסיד זה היה בהצבעה. אני העברתי את החוק קריאה ראשונה עד שראש הממשלה התערב והיה שם סיפור מעניין, כשאני אכתוב ספר בעזרת השם אני אכתוב על זה. 

<עובד קדמי:>
הנה, גם בלי חקיקה זה הצליח. יש קצובה.

<היו"ר משה גפני:>
זה נוהל. של כבוד. באמת, אני אביא לך יועצים משפטיים - - -

<עובד קדמי:>
החוזים הם קצובים בזמן. אבל בוא לא ניכנס לזה.

<היו"ר משה גפני:>
לא, אל תשאירו דברים כאלה באוויר. הלוואי ומה שהייתם אומרים נכון. 
<עובד קדמי:>
בוא לא ניכנס לזה, זה כבר לא שייך לי.

<היו"ר משה גפני:>
יועצים משפטיים נמצאים במשרדים, נמצאים כבר 40 שנה. 

<עובד קדמי:>
לא, לא. 30. 

<היו"ר משה גפני:>
30. מי שביקש ממני להגיש את החוק היו שרים בממשלת ישראל כשהייתה ממשלה שהמחנה הציוני היה בראשה. הם ביקשו ממני, אבל נניח לעניין הזה.

<עובד קדמי:>
אני רוצה לומר כמה מלים.

<היו"ר משה גפני:>
בבקשה, אבל אם אפשר בקצרה כי יש אחרי כן עוד סעיף. כבר היינו צריכים לסיים ב-11:45.
<עובד קדמי:>
בקצרה. חברי הכנסת העלו באמת עניין נכון איפה צריך להקים את המלונות העממיים, ולעניין התחבורה. 

היום התחבורה לישראל היא הרבה יותר טובה והיא יותר נגישה, ולכן אנחנו מעודדים הקמתם של מלונות עממיים בפריפריה. קחו לדוגמה את מצפה רמון, המלון החדש שהוקם – קל, נגיש להגיע לשם. 

<קריאה:>
איזה מלון? "בראשית"?

<עובד קדמי:>
לא במצפה רמון. בירוחם. המלון בירוחם, ויש גם כן תוכניות בצפון ובמקומות אחרים, כך שהגישה בתחבורה ציבורית היא נוחה.

<היו"ר משה גפני:>
טוב. בקצרה, אדוני היועץ המשפטי. 

<עובד קדמי:>
אבל, כשאנחנו מדברים על מלונות עממיים, הכוונה היא גם שהמחירים - - -

<סתיו שפיר (המחנה הציוני):>
אם כמובן התיירים שומרים שבת. אם התיירים כמובן שומרים שבת ואם יש להם - - -

<עובד קדמי:>
הם מגיעים בשבת לירוחם ועושים שבת חתן. תשאלי שם, הם עושים שבת חתן ומאוד נהנים.

<היו"ר משה גפני:>
איך שבת הגיעה עכשיו?

<עובד קדמי:>
לא, היא אמרה שומרים שבת. 

<סתיו שפיר (המחנה הציוני):>
ממש, התחבורה הציבורית מצוינת. אמרתי, בתנאי שהתיירים מגיעים ושומרים שבת. כולל הנוצרים מביניהם.

<עובד קדמי:>
אני אומר כמה מלים למה קשה לאשר - - -
<סתיו שפיר (המחנה הציוני):>
לא שזה לא נפלא לשמור שבת בירוחם. 

<עובד קדמי:>
חברת הכנסת שפיר, זה עלה במספר ועדות. 

<היו"ר משה גפני:>
רק את המסקנה כי אני כבר הבנתי, אז כולם הבינו.

<עובד קדמי:>
היו מספר ועדות, גם ועדות שהיו בשנת 2002, ועדות קודמות, ועדה של 2006, חלק מהאנשים פה היו חברים בה.

יש כמה סיבות לכך שאנחנו את תל-אביב לא מכניסים. גם כאשר יש משברים ביטחוניים, משברים גיאופוליטיים, תל-אביב הראשונה שיוצאת מהם. זה אחד. שתיים, התפוסה באזור תל-אביב היא גבוהה ביותר בארץ. שלישית, המחירים שגובים בתל-אביב הם מחירים טובים והם גבוהים, גם אם הם יהיו מלונות של שלושה כוכבים. ורביעית, קהלי היעד שתל-אביב פונה אליהם הם הרבה יותר רחבים. 

בפריפריה – כשאני אומר פריפריה אני לא מתכוון לשכונות, אני מתכוון לערים – שם קהלי היעד יותר מצומצמים. או שהם אוונגליסטים או שהם תיירות ישראלית עממית וכן הלאה, ולכן המחירים צריכים להיות נמוכים.

מחירי הקרקע מחוץ לתל-אביב הם אומנם נמוכים אבל אין אינסנטיב ליזם להקים אותם - -

<היו"ר משה גפני:>
תודה רבה.

<עובד קדמי:>
- - ולכן אנחנו חשבנו שנכון הוא במצב הקיים להכליל את כל הארץ, למעט תל-אביב.

<היו"ר משה גפני:>
תודה רבה. מי מקריא את הצו? 

<קריאה:>
חצי משפט.

<היו"ר משה גפני:>
לא, אני לא נותן יותר. הבנו.

<עובד קדמי:>
אני אקריא, אדוני. 


"צו לעידוד השקעות הון (קביעת תחומי אזורים מיוחדים לעניין מפעלי תיירות) (הוראת שעה), התשע"ו-2016

בתוקף סמכותנו לפי סעיף 40ד(ד) לחוק עידוד השקעות הון, התשי"ט-1959 (להלן – החוק), ובאישור ועדת הכספים של הכנסת, אנו מצווים לאמור:

הגדרות

1. בצו זה –
"אטרקציה" – כהגדרתה בסעיף 40 א' לחוק;

"מיתקן תיירותי ללינה" – כהגדרתו בסעיף 18א(א) לחוק;

אזור פיתוח א' של מיתקן תיירותי ללינה

2. אזור פיתוח א' של מיתקן תיירותי ללינה, יהיה כל הארץ כמפורט במפה א' שבתוספת הראשונה, למעט שטח השיפוט העירוני של עיריות הרצליה ותל אביב יפו, כמפורט במפה ב' שבתוספת הראשונה."
<היו"ר משה גפני:>
תעצור. המפה של התוספת של אזור פיתוח א' וכו' – לא מובן מזה שום דבר. אנחנו לא יכולים להצביע על זה.

<עובד קדמי:>
ועל כן - - -

<היו"ר משה גפני:>
עם כל הכבוד, זו המפה שאתם מציגים בפנינו. במפה הזאת אני לא יודע, אתם מחר תבואו ותגידו שגבעתיים בפנים, ואישרתם את הצו הזה. 
אז אני מבקש ממך, היועץ המשפטי של משרד התיירות, המשרד, תגיד לי בדיוק מה יש במפה הזאת. 

<עובד קדמי:>
לאור זה שהמפה – מה לעשות, מדינת ישראל - - -

<היו"ר משה גפני:>
המפה לא ברורה, אני אומר לפרוטוקול, יש פה איזה כתם שחור שגבעתיים יכולה להיות בפנים ויכולה להיות בחוץ. תגיד.

<עובד קדמי:>
כיוונת נכון, אני מסכים אתך. המפה הזאת – כי מדינת ישראל, מה לעשות, היא קטנה כדי להכניס את כולה ואת האזורים – נוצר הצורך לייחד במפה נפרדת, שהיא מפה ב' המצורפת אליכם והיא בצבעים.
<היו"ר משה גפני:>
איזה צבעים? 

<עובד קדמי:>
יש. העברתי לכם אותה. 

<היו"ר משה גפני:>
בסדר, אבל איפה נמצאת גבעתיים פה? באיזה צבע?

<עובד קדמי:>
בסדר.

<היו"ר משה גפני:>
מה בסדר? 

<עובד קדמי:>
היא בחוץ. היא בחוץ. כל אזור תל-אביב, שהוא מסומן פה באדום, והרצליה. 

<היו"ר משה גפני:>
אדוני היועץ המשפטי, אתה איתי?

<עובד קדמי:>
כן, כל הזמן. 

<היו"ר משה גפני:>
זו המפה שיש לפנינו. המפה שיש לפנינו, לא מסומן בה האם זה שטח השיפוט של תל אביב-יפו ושטח השיפוט של הרצליה, או פתאום ייכנסו עוד ערים, למשל בת ים תהיה בפנים בגלל שבמפה בת ים נמצאת פה באיזה מקום. 
<ד"ר תמר קלהורה:>
סליחה, אדוני. ד"ר תמר קלהורה ממשרד המשפטים. יש את הטקסט של הצו, שהוא אומר במפורש – שטח השיפוט.

<היו"ר משה גפני:>
אומר הצו, בטקסט של הצו – מזה נבהלתי - - -

<ד"ר תמר קלהורה:>
לכן הם הולכים ביחד.

<עובד קדמי:>
לצורך הנוחיות, מפה ב' - - -

<היו"ר משה גפני:>
בואו נעזוב רגע את הנוחיות. אזור פיתוח א' של מיתקן תיירותי יהיה כל הארץ, כמפורט במפה א' שבתוספת הראשונה. מה זה המפה הזאת? זה חלק מהצו. במפה הזאת יש רק את שטח השיפוט של תל-אביב ושל הרצליה או יש עוד? 

<עובד קדמי:>
הואיל ושטח השיפוט של הרצליה ותל-אביב במפה הגדולה הוא לא נראה כל כך ברור, הוספנו את מפה ב'. 

<היו"ר משה גפני:>
אז אני מציע כדלהלן. 

<ד"ר תמר קלהורה:>
אני מבינה את השאלה של אדוני. 

<היו"ר משה גפני:>
ד"ר תמר, אני מבקש להוציא: אזור פיתוח א' של מיתקן תיירותי ללינה יהיה כל הארץ, למעט שטח השיפוט העירוני. אל תעשו לנו טובות, אל תעזרו לנו.
<עובד קדמי:>
אתה לא רוצה את המפה? 

<היו"ר משה גפני:>
לא רוצה. אם אתם רוצים דווקא, אז תפרטו את המפה.

<ד"ר תמר קלהורה:>
את הקואורדינטות? 

<היו"ר משה גפני:>
אני לא צריך את המפה. אתם אמרתם כל הארץ, אני מכיר את הארץ. 

<דורון אהרון:>
אנחנו נצרף מפה עם שטחי שיפוט. 

<היו"ר משה גפני:>
אני לא צריך, אל תצרפו. אתם כותבים מאוד ברור. בשביל מה אתם מכניסים פה מפות שאנחנו לא יודעים מהן? 

<עובד קדמי:>
אז לא צריך את המפה. 

<היו"ר משה גפני:>
תוציאו את המפה מהצו. 
<ד"ר תמר קלהורה:>
מה שצריך להסתכל זה בצו הקודם. 

<עובד קדמי:>
בצו הקודם היו המון כתמים של אזורים מסוימים - -

<היו"ר משה גפני:>
נכון. צודק.

<עובד קדמי:>
- - והיה צורך באמת להדגיש אותם. 

<היו"ר משה גפני:>
פה אין צורך. 

<עובד קדמי:>
כאן זה כל הארץ, למעט הרצליה ותל-אביב. 

<היו"ר משה גפני:>
יש לכם בעיה עם העניין הזה? 

<ד"ר תמר קלהורה:>
ברמה העקרונית אתה צודק.

<היו"ר משה גפני:>
אם הייתי מחלק תה במשרד התיירות או קפה במשרד המשפטים, הייתי כותב את זה. 

בסדר, תוציאו את זה, אחרת אנחנו צריכים לדחות את ההצבעה מכיוון שאני לא יכול להצביע על דבר שהוא איננו ברור משפטית. 

<ד"ר תמר קלהורה:>
אני מבינה. 

<עובד קדמי:>
אני אקריא את זה שוב לפי התיקון שמציע היושב-ראש.

<היו"ר משה גפני:>
בבקשה.

<עובד קדמי:>

"2. אזור פיתוח א' של מיתקן תיירותי ללינה יהיה כל הארץ, למעט שטח השיפוט העירוני של עיריות הרצליה ותל אביב יפו", נקודה.

<היו"ר משה גפני:>
כן. 3.

<עובד קדמי:>
מקובל. 


"3. אזורי פיתוח א' של אטרקציה 

אזורי פיתוח א' של אטרקציה יהיו במפה ובאזורים המפורטים בתוספת השניה." 

<היו"ר משה גפני:>
טוב. 4.

<עובד קדמי:>

"4. תוקף ביטול

תוקפו של צו זה עד יום ג' בטבת התש"פ (31 בדצמבר 2019).

<היו"ר משה גפני:>
5. 

<עובד קדמי:>

"5. צו לעידוד השקעות הון (קביעת תחומי אזורים מיוחדים לעניין מפעלי תיירות), התשס"ז-2007 – בטל." זה הצו המקורי. 
<היו"ר משה גפני:>
בבקשה, משרד המשפטים. 
<ד"ר תמר קלהורה:>
השאלה שלי היחידה היא אם אנחנו בעצם לא מבטלים את התוספת הראשונה. זה עניין משפטי פורמלי, לא עניין של מהות. 

<היו"ר משה גפני:>
תודה רבה. 

<שיר שפר:>
תאריך תחילה.
<היו"ר משה גפני:>
תחילה מייד. נכון?

<עובד קדמי:>
כן. מהיום, ודאי. 

<שיר שפר:>
מיום הפרסום. 

<היו"ר משה גפני:>
צריך לכתוב את זה? מיום פרסומו. 

<ד"ר תמר קלהורה:>
אם לא אומרים כלום, זה מהיום שהתפרסם ברשומות. 

<היו"ר משה גפני:>
בסדר. מי בעד אישור הצו, ירים את ידו. מי נגד? מי נמנע?

הצבעה

בעד – 2
נגד – 1 

נמנעים – 1
צו לעידוד השקעות הון (קביעת תחומי אזורים מיוחדים לעניין מפעלי תיירות) (הוראת שעה), התשע"ז-2016, נתקבל.

<היו"ר משה גפני:>
הצו אושר. שניים הצביעו בעד, אחת התנגדה, ואחד נמנע. הצו אושר. 

תודה רבה, אני מודה לכם.

<עובד קדמי:>
תודה רבה.

<היו"ר משה גפני:>
בעיריית תל-אביב, פעם הבאה שאתם רואים צו תרימו אלי טלפון, נתחיל לטפל בזה. תודה רבה.
<הישיבה ננעלה בשעה 12:00.>

